KOMISSION KERTOMUS EUROOPAN PARLAMENTILLE JA NEUVOSTOLLE

kaksikäyttötuotteiden vientiä, välitystä, teknistä apua, kauttakulkua ja siirtoa koskevan unionin valvontajärjestelmän perustamisesta annetun asetuksen (EU) 2021/821 täytäntöönpanosta

1. Johdanto

Tässä kertomuksessa annetaan tietoa kaksikäyttötuotteiden vientivalvonnan täytäntöönpanosta EU:ssa vuonna 2021, ja se sisältää koostetut vientivalvontatiedot vuodelta 2020. Komissio on laatinut kertomuksen kaksikäyttötuotteiden koordinointiryhmään kuuluvien jäsenvaltioiden avustuksella . Vuonna 2021 hyväksyttiin uusi vientivalvonta-asetus, joka on tärkeä virstanpylväs EU:n vientivalvontapolitiikan kehityksessä.

Tämä kertomus hyväksytään yhdessä suorien ulkomaisten sijoitusten seurantaa koskevan vuosikertomuksen kanssa, koska sekä vientivalvonta että suorien ulkomaisten sijoitusten seuranta ovat strategisen kaupan ja investointien valvonnan välineitä, joilla pyritään varmistamaan Euroopan unionin turvallisuus.

Kertomus käsittelee vuonna 2021 toteutettuja toimia, eikä se näin ollen kata Venäjän Ukrainassa käymän hyökkäyssodan vaikutuksia vientivalvontaan tai sodasta johtuvia toimenpiteitä, jotka toteutetaan vientirajoitusten muodossa. Näiden tapahtumien myötä kysymys kaksikäyttöteknologioiden saatavuudesta Venäjällä ja Valko-Venäjällä on ollut herkeämättömän poliittisen mielenkiinnon kohteena, tosin osana Euroopan unionin määräämien pakotteiden, kuten vientikieltojen ja -rajoitusten, soveltamista.

2. Politiikan ja sääntelykehyksen kehitys

2.1 Vientivalvontapolitiikka

2.1.1 EU:n vientivalvonnan nykyaikaistaminen – uusi vientivalvonta-asetus

Uusi vientivalvonta-asetus hyväksyttiin 19. toukokuuta 2021, ja se tuli voimaan 9. syyskuuta 2021. Tämän jälkeen komissio ja jäsenvaltiot ovat aloittaneet asetuksen tehokkaan täytäntöönpanon monilla uusilla osa-alueilla, kuten avoimuus, täytäntöönpanon varmistaminen ja valmiuksien kehittäminen. Kuten luvussa 3 kuvataan, kaksikäyttötuotteiden koordinointiryhmällä on ollut tässä keskeinen rooli. Koordinointiryhmä on laajentanut EU:n vientivalvonnan ”institutionaalista infrastruktuuria” perustamalla lukuisia asiantuntijaryhmiä, joiden tehtävänä on kehittää uusia politiikkoja, ohjeita ja menettelyjä. Tämän kertomuksen liitteessä esitetään näiden asiantuntijaryhmien toimintalohkot ja niihin liittyvät alustavat aikataulut.

2.1.2 Kuulemiset ja tiedotus

Vuonna 2021 komissio järjesti teollisuuden ja kansalaisyhteiskunnan sidosryhmille kohdennettuja kuulemisia, joissa käsiteltiin muun muassa vastaperustetun EU:n ja Yhdysvaltojen kauppa- ja teknologianeuvoston painopisteitä (ks. kohta 2.1.3). Lisäksi komissio järjesti yhdessä EU:n neuvoston puheenjohtajavaltion Slovenian kanssa vuosittaisen vientivalvontafoorumin 8. joulukuuta 2021. Foorumi tarjosi mahdollisuuden vaihtaa näkemyksiä EU:n vientivalvonnan täytäntöönpanosta ja EU:n nykyaikaistetusta vientivalvontajärjestelmästä yli 800 teollisuuden ja kansalaisyhteiskunnan sidosryhmän kanssa.

2.1.3 Yhteistyö kolmansien maiden kanssa

EU ja Yhdysvallat perustivat kesäkuussa 2021 kauppa- ja teknologianeuvoston, joka kokoontui ensimmäisen kerran Pittsburghissa 29. syyskuuta 2021. Kokouksessa hyväksyttiin kunnianhimoinen yhteinen julkilausuma, jossa sovitaan myös vientivalvontaa koskevasta yhteistyöstä. Yksi kauppa- ja teknologianeuvoston kymmenestä työryhmästä on erikoistunut vientivalvontaan ja tietojen jakamiseen, ja se vastaa muun muassa seuraavien aiheiden käsittelystä: lainsäädännön ja sääntelyn kehitys, riskinarvioinnit ja lupamenettelyjen parhaat käytännöt sekä alan vaatimustenmukaisuutta ja täytäntöönpanon varmistamista koskevat lähestymistavat. Lisäksi työryhmä pyrkii edistämään yhdenmukaisten lähestymistapojen soveltamista arkaluonteisten kaksikäyttöteknologioiden valvonnassa sekä toteuttamaan vientivalvontaa koskevia yhteisiä tiedotustoimia alalla.

Kauppa- ja teknologianeuvosto pyrkii varmistamaan lähestymistapojen paremman koordinoinnin kauppa- ja teknologiakysymyksissä, jotta eri toimintalohkoissa voidaan soveltaa kokonaisvaltaista lähestymistapaa. Tältä osin vientivalvonta vaikuttaa myös näkökohtiin, joita käsitellään muissa työryhmissä, kuten varmoja toimitusketjuja ja erityisesti puolijohteita käsittelevässä työryhmässä tai ulkomaisten sijoitusten seurantaa käsittelevässä työryhmässä.